ஆண்டர்சோணைட்டு

ஆண்டர்சோணைட்டு (Andersonite) என்பது Na2Ca(UO2)(CO3)3·6H2O என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். நீரேறிய சோடியம் கால்சியம் யுரேனைல் கார்பனேட்டு கனிமம் என்று வகைப்படுத்தப்படுகிறது. ஓர் அரிய யுரேனியம் கார்பனேட்டு கனிமமான இது 1948 ஆம் ஆண்டில் கண்டுபிடிக்கப்பட்டு விவரிக்கப்பட்டது. இந்த கனிம இனத்தை முதன்முதலில் விவரித்த அமெரிக்க புவியியல் ஆய்வாளர் சார்லசு ஆல்ஃபிரட்டு ஆண்டர்சனின் (1902–1990) நினைவாக ஆண்டர்சோணைட்டு எனப் பெயரிடப்பட்டது. மணற்கல்லுடன் சேர்ந்திருக்கும் யுரேனியம் படிவுகளில் காணப்படுகிறது. அதிக கண்ணாடியாலானது முதல் முத்து போன்ற பளபளப்பையும் ஒளிரும் தன்மையையும் கொண்டுள்ளது. ஆண்டர்சோணைட்டு மாதிரிகள் பொதுவாக புற ஊதா ஒளியில் பிரகாசமான எலுமிச்சை மஞ்சள் நிறத்தில் (அல்லது படிவைப் பொறுத்து நீல நிற குறிப்புகளுடன் பச்சை) ஒளிரும். பொதுவாக 90 பாகைக்கு அருகில் கோணங்களைக் கொண்ட ஒளி ஊடுருவக்கூடிய சிறிய சாய்சதுரப் பிழம்புரு படிகங்களாகக் காணப்படுகிறது, இருப்பினும் இதன் படிக அமைப்பு பெயரளவில் முக்கோணமானது. மோவின் கடினத்தன்மை அளவு 2.5 ஆகவும் சராசரி ஒப்படர்த்தி அளவு 2.8 ஆகவும் கணக்கிடப்பட்டுள்ளது. 

பன்னாட்டு கனிமவியல் சங்கம் ஆண்டர்சோணைட்டு கனிமத்தை Anr என்ற குறியீட்டால் அடையாளப்படுத்துகிறது.

யுரேனியம் தாங்கும் பல்லுலோகத் தாது படிவுகளின் ஆக்சிசனேற்ற மண்டலத்தில் இக்கனிமம் தோன்றுகிறது. யுரேனியம் சுரங்கங்களின் சுவர்கள் மற்றும் மரக்கட்டைகளில் மேலோட்டமாக தூள் பூத்தலாகவும் இது தோன்றுகிறது. இந்த தாது நீரில் கரையக்கூடியது என்பதால், மாதிரிகள் வறண்ட நிலையில் சேமிக்கப்பட வேண்டும். இது சுரோக்கிங்கரைட்டு, பேலியைட்டு, சிவார்சைட்டுகள், போல்ட்வுடைட்டு, லைபிகைட்டு மற்றும் ஜிப்சம் ஆகியவற்றுடன் சேர்ந்து காணப்படுகிறது.

முதன்முதலில் 1948 ஆம் ஆண்டு அரிசோனாவின் இயவாபாய் மாகாணத்தில் உள்ள யுரேகா மாவட்டத்தின் பாக்தாத்து அருகே உள்ள இல்சைடு சுரங்கத்தில் கண்டுபிடிக்கப்பட்டு விவரிக்கப்பட்டது.

மேற்கோள்கள்

பகுப்பு:சோடியம் கனிமங்கள்
பகுப்பு:கால்சியம் கனிமங்கள்
பகுப்பு:யுரேனியம்(VI) கனிமங்கள்
பகுப்பு:கார்பனேட்டு கனிமங்கள்
பகுப்பு:முக்கோணவமைப்புக் கனிமங்கள்
பகுப்பு:கனிமங்கள்